ทองปิดบวก 7.6 ดอลล์
สัญญาทองคำตลาดนิวยอร์กปิดพุ่งขึ้น7.6 ดอลล์ ได้แรงหนุนเงินดอลล์อ่อน,ข้อมูลศก.สหรัฐสดใส
18 ม.ค. 2556

สัญญาทองคำตลาดนิวยอร์กปิดพุ่งขึ้น7.6 ดอลล์ ได้แรงหนุนเงินดอลล์อ่อน,ข้อมูลศก.สหรัฐสดใส
สัญญาทองคำตลาด COMEX (Commodity Exchange) ส่งมอบเดือนก.พ.เพิ่มขึ้น 7.6 ดอลลาร์ หรือ 0.45% ปิดที่ 1,690.8 ดอลลาร์/ออนซ์ ซึ่งเป็นระดับปิดสูงสุดนับตั้งแต่วันที่ 17 ธ.ค.เป็นต้นมา 
สัญญาทองคำปรับตัวขึ้นเพราะได้ปัจจัยบวกจากสกุลเงินดอลลาร์สหรัฐที่อ่อนค่าลง โดยดัชนีดอลลาร์ ซึ่งเป็นมาตรวัดเงินสกุลดอลลาร์ในตระกร้าเงินเมื่อเทียบกับสกุลอื่นๆ ร่วงลงแตะ 79.657 จุดเมื่อช่วงค่ำวานนี้ จากระดับของวันพุธที่ 79.807 จุด
นอกจากนี้ สัญญาทองคำยังได้รับแรงหนุนจากข้อมูลเศรษฐกิจที่แข็งแกร่งของสหรัฐ รวมถึงจำนวนผู้ขอรับสวัสดิการว่างงานในรอบสัปดาห์ที่สิ้นสุดวันที่ 12 ม.ค.ลดลง 37,000 ราย มาอยู่ที่ระดับ 335,000 ราย และตัวเลขการเริ่มสร้างบ้านเดือนธ.ค.ของสหรัฐพุ่งขึ้น 12.1% แตะที่ 954,000 ยูนิต/ปี มากกว่าที่นักวิเคราะห์ส่วนใหญ่คาดว่าจะเพิ่มขึ้นสู่ระดับ 890,000 ยูนิต/ปี
นักวิเคราะห์เชื่อว่าปัจจัยพื้นฐานของราคาทองคำยังคงแข็งแกร่ง ซึ่งจะช่วยหนุนราคาทองคำให้เดินหน้าต่อไป
ผลการสำรวจซึ่งจัดทำโดย GFMS Gold Survey ระบุว่า ความต้องการที่แข็งแกร่งของนักลงทุนจะช่วยหนุนราคาทองคำให้พุ่งขึ้นทำสถิติสูงสุดในช่วงครึ่งแรกของปี 2556 และคาดว่าธนาคารกลางทั่วโลกจะยังคงมีอิทธิพลต่อการเคลื่อนไหวในตลาดทองคำโลกปีนี้